Alboraia ajusta el projecte del nou institut de La Patacona a la nova normativa del formigó per a activar l'obra sense incidències
05 de febrer de 2024

L'Ajuntament d'Alboraia ha modificat el projecte d'obra del nou IES La Patacona del Pla Edificant de la Generalitat Valenciana per a donar llum verda a l'augment del cost de material derivat del canvi de codi estructural europeu de la mescla del formigó. Es tracta d'un mer tràmit que modifica segons la nova normativa el projecte, que haurà d'acceptar també la Conselleria i que no impactarà en excés en el temps de construcció, pel fet que no altera els treballs de l'inici de l'obra d'excavació i maquinària.

La mesura ha sigut aprovada per unanimitat dels grups polítics en el Ple Municipal, acord general que també ha permés aprovar el I Pla de Joventut d'Alboraia, que posarà en el centre de les polítiques municipals a la joventut de la localitat, quasi el 21% de la població local, cobrint les seues necessitats i suggeriments. El projecte tira avant després de més de 4 anys de treball i un gran procés participatiu amb enquestes, partits amb joves en els anomenats Fòrum Jove i els equips de voluntariat Corresponsals i Albojoves, formats pels mateixos joves. Així mateix, el Ple va acordar sol·licitar, com exigeix la llei, l'estructura de costos a operadores de recollida de residus per a establir la fórmula de revisió de preus que s'ha d'incloure en el nou contracte, els plecs del qual s'estan redactant.

En l'apartat de mocions, Compromís va realitzar dues propostes que van ser aprovades gràcies al vot de qualitat de l'alcalde, després d'empatar amb el favor del PSOE, el rebuig del Partit Popular i Vox i l'abstenció d'Alboraia Actua. La primera, la de sol·licitar a la Generalitat Valenciana que declare 2024 com a Any Estellés, després que Alboraia s'haja adherit a la celebració del centenari del naixement del poeta. La segona, en matèria de protecció d'adolescents enfront de la ludopatia i cases de joc, rebutjant unes mocions presentades en les Corts que incideixen en la distància als centres educatius de les cases d'apostes i que segons els partits proponents, PP i VOX, suposen costos econòmics per a la Generalitat per indemnitzacions. La moció aprovada sol·licita que s'estudie millor abans d'adoptar eixes decisions que podrien ser perjudicials per a lluitar contra l'addicció al joc de joves i adolescents.

Finalment, tots els grups van acordar, a petició del Partit Popular, parlar i acordar criteris per al repartiment entre els tres nuclis urbans dels més de 2,3 milions d'euros que la Diputació de València concedirà a Alboraia amb el Pla d'Inversions per a tota la legislatura. Aquesta inversió continuarà consensuant-se amb les associacions i tots els grups en les sectorials d'Urbanisme, que ja ha deixat importants amb diferents fons i subvencions com les pistes de tenis, parcs intergeneracionals, rehabilitació de fanals, etc.